"ปู"เตรียมงบ8หมื่นล้านฟื้นอุตสาหกรรม
นายกฯเผยเตรียมงบ 8 หมื่นล้านบาทพร้อมกับเทสินเชื่อ 3 แสนล้าน ฟื้นฟูภาคอุตสาหกรรมใน3เดือน
31 ต.ค. 2554

นายกฯเผยเตรียมงบ 8 หมื่นล้านบาทพร้อมกับเทสินเชื่อ 3 แสนล้าน ฟื้นฟูภาคอุตสาหกรรมใน3เดือน 
น.ส.ยิ่งลักษณ์ ชินวัตร นายกรัฐมนตรี เปิดเผยว่า มาตรการการฟื้นฟูภาคอุตสาหกรรมหลังน้ำลดระดับลงนั้น รัฐบาลจะใช้งบที่เตรียมไว้ ประมาณ 8 หมื่นล้านบาท รวมกับสินเชื่อจากทางธนาคารพาณิชย์ต่างๆอีก 3 แสนล้านบาท และจะเร่งฟิ้นฟูให้ได้ภายใน 3 เดือน รวมถึงการนำเข้าอุปกรณ์เครื่องจักรและวัตถุดิบทางรัฐบาลจะมาตรการช่วยเหลือในการลดภาษีอากร
"ในส่วนของนักลงทุนญี่ปุ่น ที่ได้รับผลกระทบจากน้ำท่วมรัฐบาลจะช่วยเต็มที่ ซึ่งทาง เจบิคก็จะมีการปล่อยเงินกู้ด้วย"
นายกรัฐมนตรีกล่าวว่าจะต้องเร่งชี้แจงให้นักลงทุนเข้าใจ โดยเฉพาะการวางแผนระยะยาวในการส่งเสริมการลงทุน




สำหรับสถานการณ์น้ำในขณะนี้ นายกรัฐมนตรี กล่าวชี้แจงว่า มวลน้ำเหนือที่จะไหลลงมาที่กรุงเทพฯยังมีอยู่แต่จะไม่ลงมาในที่เดียว แต่จะระบายออกทางทิศตะวันออกแลขทิศตะวันตก ซึ่งเชื่อว่าระดับน้ำในพื้นที่กรุงเทพฯ จะไม่สูงมาก
"ยอมรับว่ามวลน้ำทั้งหมด1-2หมื่นล้านลูกบาศก์เมตร โดยในขณะนี้ข้อมูลตรงกับผู้ว่าฯ กทม.แต่จะแตกต่างกันที่มุมมอง ซึ่งการบริหารน้ำจะทำเป็นส่วนๆไม่ปล่อยให้ท่วม กรุงเทพฯจนระดับน้ำสูงเท่าต่างจังหวัดแต่ก็จะได้รับผลกระทบบ้าง"
ด้านนายต่อพงษ์ ไชยสาส์น รัฐมนตรีช่วยว่าการกระทรวงสาธารณสุข เปิดเผยว่า ขณะนี้เวชภัณฑ์ที่ใช้ในการช่วยเหลือผู้ประสบอุทกภัยมีเพียงพอ สามารถบริหารจัดการได้ และได้เจรจาเบื้องต้นกับผู้ผลิตให้มีการลดขั้นตอนการนำเข้าเพื่อความสะดวก และรวดเร็วขึ้น
"ยืนยันว่ายาที่นำเข้ายังอยู่ในมาตรฐาน อย. และกรมวิทยาศาสตร์การแพทย์ ขณะที่โรงพยาบาลจะไม่มีการปิดรับผู้ป่วย เพราะต้องยึดหลักจรรยาบรรณทางการแพทย์"
ทั้งนี้ หากเกิดภาวะวิกฤตก็จะรายงานแผนการปฏิบัติงานให้นายกรัฐมนตรีทราบทันที โดยวันนี้ ได้มอบหมายให้กรมวิทยาศาสตร์การแพทย์และกรมอนามัยไปดูแลผู้ป่วย และดูแลเรื่องความสะอาดภายในศูนย์พักพิงชั่วคราวท่าอากาศยานดอนเมือง ที่ยังคงมีผู้อพยพไม่ประสงค์จะย้ายอีกประมาณ 500 คน